[bookmark: _GoBack]4-amaliy mashg’ulot mavzusi. Turli darajadagi intellektual yetishmovchiligi bo‘lgan bolalar uchun inklyuziv  ta’lim strategiyalari va ularni amalga oshirish shart-sharoitlari.
Reja:
1. Turli darajadagi intellektual yetishmovchiligi bo‘lgan bolalar uchun inklyuziv  ta’limning o’ziga xos xususiyatlari.
2. Turli darajadagi intellektual yetishmovchiligi bo‘lgan bolalar uchun inklyuziv  ta’lim strategiyalari.
3. Turli darajadagi intellektual yetishmovchiligi bo‘lgan bolalar uchun inklyuziv  ta’lim strategiyalari va ularni amalga oshirish shart-sharoitlari.

O‘zbekiston Respublikasi Prezidentining 2019-yil 29-apreldagi “O‘zbekiston Respublikasi Xalq ta’limi tizimini 2030-yilgacha rivojlantirish konsepsiyasini tasdiqlash to‘g‘risida”gi PF-5712-son Farmoniga muvofiq O‘zbekistonda inklyuziv ta’limni rivojlantirish, alohida ta’lim ehtiyojlari bo‘lgan bolalarga ta’lim-tarbiya berish tizimini takomillashtirish hamda ularga ko‘rsatiladigan ta’lim xizmatlari sifatini yaxshilash chora-tadbirlari olib borilmoqda. Inklyuziv ta’limda bola ta’lim jarayonining markaziga qo‘yiladi. Bunda alohida yordamga ehtiyoji bo‘lgan bola salohiyati - salomatligi, xavfsizligi, darslarda ishtirok etishi, gender tengligi va inklyuzivlik (ya’ni imkoniyatlari cheklangan bolalar oddiy maktablarda ta’lim olishi) kabi ko‘rsatkichlar bilan o‘lchanadi. Inklyuziv ta’limda o‘qituvchilar tegishli ko‘nikmalarga ega bo‘lishi lozimligi va ta’lim samaradorligini oshirish uchun o‘qitishning shaxsga yo‘naltirilgan uslublaridan foydalanishi mumkinligi, shuningdek, maktabda bolalar uchun qulay, sog‘lom va xavfsiz muhit yaratish va binobarin, ular ota-onalari ko‘magida salohiyatini to‘liqroq namoyon qilish imkoniyatiga ega bo‘lishi ko‘zda tutilgan. O‘zbekiston Respublikasi Prezidentining “Alohida ta’lim ehtiyojlari bo‘lgan bolalarga ta’lim-tarbiya berish tizimini yanada takomillashtirish chora-tadbirlari to‘g‘risida” 2020-yil 13-oktabrdagi PQ-4860-son qarori ijrosini ta’minlash maqsadida Vazirlar Mahkamasi 2021-yil 12-oktabrdagi VM638-son qarorini chiqardi. Unga ko‘ra umumta’lim maktablarida tashkil qilingan inklyuziv ta’lim sinflari va boshlang‘ich tayanch korreksion sinflarga quyidagi toifadagi bolalar qabul qilinadi: eshitishda nuqsoni bo‘lgan bolalar (eshitish qobiliyatining yo‘qotilishi 60 Db gacha bo‘lgan rivojlanishida qo‘shimcha buzilishlar bo‘lmagan bolalar); ko‘rishda nuqsoni bo‘lgan bolalar (ko‘rish qobiliyatining buzilishi 0,1 gacha bo‘lgan rivojlanishida qo‘shimcha buzilishlar bo‘lmagan bolalar); somatik kasalliklar (psixofizik va nutqning rivojlanish darajasi yoshiga mos kelmaydigan bolalar); nutqida og‘ir nuqsonlar bo‘lgan bolalar (alaliya, dislaliya, afaziya, rinolaliya, dizartriya, psixik-nutqiy rivojidagi sustlik, duduqlanish); tayanch-harakat apparatida nuqsoni bo‘lgan bolalar (bolalar tserebral falaji, skolioz, poliomiyelit, miopatiya, osteomiyelit, amputatsiya, bo‘y o‘sishining yetishmovchiligi — pakanalik); aqliy rivojlanishi saqlangan holda tayanch-xarakat tizimidagi buzilishi bo‘lgan bolalar; aqliy rivojlanishi saqlangan yoki ruhiy rivojlanishda orqada qolgan bolalar (o‘zi harakat qila oladigan yoki qo‘shimcha moslamalar va nogironlik aravachasida harakatlana oladigan bolalar tserebral falaji); intellektual rivojlanishning potensial buzilmagan imkoniyatlari bilan ruhiy rivojlanishda orqada qolgan bolalar; hulq-atvor va ruhiyatning qo‘pol buzilishlarisiz autistik spektri buzilgan bolalar; intellektual rivojlanishi saqlanib qolingan, tutqanoq holatida bo‘lgan bolalar (agar bola antikonvulsant dorisini qabul qilganda, tutqanoq 1 oyda 1-martadan oshmagan paytda). O‘sib kelayotgan yoshlar orasida ruhiy rivojlanishi orqada qolgan bolalar mavjud bo‘lib, ularning sifatli taʼlimga jalb etilishi borasida ham qator ijobiy o‘zgarishlar amalga oshirilmoqda. Alohida taʼlimga ehtiyoji bo‘lgan bolalarning jamiyatning kundalik hayotiga jalb qilinishi va faol ishtirokini taʼminlovchi maxsus va inklyuziv taʼlim tizimi mazmuni va shakllari takomillashtirilmoqda. Alohida taʼlimga ehtiyoji bo‘lgan bola maxsus yondashuvni talab etadi. Bolani shakllantirishni samarali amalga oshirish uchun har bir yosh davrlarida bola rivojlanishining psixologik qonuniyatlari haqidagi bilimlarni chuqur egallash darkor. Ruhiy rivojlanishning orqada qolishi deganda, ruhiy rivojlanishning bola yoshiga to‘g‘ri kelmasligi tushuniladi. Bunday orqada qolishning asosiy sabablariga bosh miyaning minimal, yuzaki, yengil zararlanishi, tug‘ilish vaqtidagi, homila davrida yoki go‘dakning ilk yoshidagi zararlanishlari yoki kuchli shamollashi natijasida yuzaga keladi. Inklyuziv sinfda o‘quvchilar orasida ruhiy rivojlanishi sustlashgan bolalar ham uchrab turadi. Ularning bilish faoliyati–intellekti mantiqiy tafakkuri, idroki, xotirasi, ixtiyoriy diqqati, ish qobiliyati va boshqa hislatlari bilan sog‘lom bolalardan ajralib turishadi. Bularning barchasiga birinchi o‘rinda markaziy nerv sistemasining kasalliklari, zararlanishi natijasida kelib chiqadi, shu sabab ruhiy rivojlanishi sustlashadi. 
    1- Topshiriq: 
Autistik spektr buzilishlariga ega bo‘lgan bolalarni  ta’limiy ehtiyojlari va imkoniyatlarini aniq misollar orqali o‘zingiz faoliyat olib borayotgan ta’lim tashkilotlari, mahallalar misolida yoriting.

    2- Topshiriq: Mavzuni FSMU metodi orqali tahlil qilish

